和龐丞相
作者：宋祁
朝代：宋

paragraphs: 顧我支離甚，惟公念不才。
朱顔爲列郡，白髮入中臺。
閣道通天祿，宮門拂斗魁。
論班元後鄭，作賦或延枚。
病肘垂楊老，危心一櫓摧。
根愁江北變，葉喜洛陽來。
自昔邊州重，當年蜀馭催。
燒烽看朔漠，捫井歷崔嵬。
粗可繙前史，何能調禁財。
流光成浩蕩，孤宦易嫌猜。
曲外悲絃剩，機頭謗錦開。
無功慚遠志，有吏笑然灰。
左轄真虛忝，仙曹復濫陪。
門鶋愁眩轉，軒鶴老毰毸。
傾否知攸往，成章恧所裁。
賈生空問卜，楚客但勞媒。
特召依明主，生還揖上台。
緹油觀冊府，巾履記翹材。
長跪懷人句，徐傳道舊杯。
今茲宣父冶，終得鑄顔回。